จับตา 12 หุ้นเด่น SET เสี่ยงปรับฐานจากแรงเทขายก่อนปีใหม่
ดัชนีหุ้นไทย (SET) วันนี้มีโอกาสปรับฐานจากแรงขายทำกำไรก่อนเข้าสู่ช่วงวันหยุดยาวสิ้นปี แนะนำให้จับตาหุ้นในกลุ่มสื่อสารซึ่งมีแนวโน้มปรับตัวขึ้นได้ดีหลัง กสทช. เห็นควรขยายระยะเวลาการผ่อนชำระเงินค่างวดใบอนุญาตคลื่น 900 MHz รวมถึงแนะนำให้ทยอยเก็บหุ้นปันผลช่วงที่ราคาอ่อนตัว
29 ธ.ค. 2560

ข่าวหุ้นธุรกิจออนไลน์ รายงาน เช้านี้ ณ เวลา 9.35 น. ค่าเงินบาทอยู่ที่ 32.69 บาทต่อเหรียญ ขณะที่ตลาดหุ้นเอเชียปรับตัวเพิ่มขึ้น โดยส่วนใหญ่ได้ปัจจัยหนุนจากการปิดบวกของตลาดหุ้นนิวยอร์กเมื่อคืนนี้ อย่างไรก็ตาม ปริมาณการซื้อขายเบาบาง เนื่องจากนักลงทุนส่วนใหญ่ชะลอการซื้อขายในช่วงใกล้สิ้นปี
นักวิเคราะห์มองดัชนีหุ้นไทย (SET) วันนี้มีโอกาสปรับฐานจากแรงขายทำกำไรก่อนเข้าสู่ช่วงวันหยุดยาวสิ้นปี แนะนำให้จับตาหุ้นในกลุ่มสื่อสารซึ่งมีแนวโน้มปรับตัวขึ้นได้ดีหลัง กสทช. เห็นควรขยายระยะเวลาการผ่อนชำระเงินค่างวดใบอนุญาตคลื่น 900 MHz รวมถึงแนะนำให้ทยอยเก็บหุ้นปันผลช่วงที่ราคาอ่อนตัว หุ้นเด่นเลือก DTAC, KBANK, BJC, KKP, TISCO, LH, QH, TK, THANI, SAT, UV และ TITLE
นายกิจพล ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยถึงตลาดหุ้นไทยเช้านี้ (27 ธ.ค.) คาดว่าจะฟื้นตัวในแดนบวกได้ โดยดัชนีคงจะแกว่งตัวในกรอบ 1,744 – 1,760 จุด แม้ภาพรวมของตลาดฯอาจจะมีแรงขายทำกำไรในหุ้นกลุ่มที่ได้ปรับตัวขึ้นไปแล้ว แต่อาจมีแรงหนุนจากหุ้นกลุ่มที่ยังปรับตัวขึ้นน้อยอยู่ ทั้งนี้ มองวันนี้หุ้นในกลุ่มสื่อสารน่าจะปรับตัวขึ้นได้ดี จากที่คณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) เห็นควรขยายระยะเวลาการผ่อนชำระเงินค่างวดใบอนุญาตคลื่น 900 MHz ได้ ทำให้ภาระลดน้อยลงไปพอควร นอกจากนี้ยังเห็นชอบแผนธุรกิจใช้คลื่น 2300 MHz ระหว่าง บมจ.ทีโอที และบริษัทลูกของ DTAC
ด้านตลาดหุ้นในภูมิภาคเอเชียเช้านี้ส่วนใหญ่อยู่ในแดนบวก โดยเวลานี้ต่างประเทศต่างเข้าสู่ช่วงวันหยุดระยะยาวตามเทศกาลแล้ว พร้อมให้จับตากลุ่มอิเล็คทรอนิกส์ ได้มีปัจจัยลบจากราคาทองคำ และราคาทองแดงที่เป็นต้นทุนของกลุ่มฯ ได้ปรับตัวขึ้นอย่างต่อเนื่อง อีกทั้งการที่เงินดอลลาร์สหรัฐฯอ่อนค่า และเงินบาทแข็งค่าก็เป็นปัจจัยกดดันต่อความสามารถในการทำกำไรของกลุ่มอิเล็กทรอนิกส์ด้วย
บล.เคทีบี (ประเทศไทย) ระบุในบทวิเคราะห์ (27 ธ.ค.) ด้านกลยุทธการลงทุน ด้วยมุมมองที่ว่าตลาดในวันนี้มีโอกาสที่จะเจอแรงขายทำกำไร ในระยะสั้นจึงปรับลดคำแนะนำลงเป็น “ถือ” เน้นการถือระยะสั้น เน้นหุ้นที่นักลงทุนเข้ามา เก็งงบ 4Q17 (โรงกลั่นน้ำมัน-ปิโตรเคมี), หุ้นที่มีการเคลื่อนไหวในลักษณะเดียวกับตลาดหุ้น, โดยหุ้นขนาดใหญ่ที่ติด most active และตลาดยังให้ความสนใจต่อเนื่อง ได้แก่ DTAC, KBANK, BJC
หุ้นแนะนำเชิงกลยุทธ์ประจำวัน : สำหรับหุ้นที่เราคาดว่าอาจได้รับความสนใจจากนักลงทุนในวันนี้ อาทิ TK, THANI หุ้นแนะนำทางเทคนิค : SAT, UV, TITLE
บล.แอพเพิล เวลธ์ ระบุในบทวิเคราะห์ (27 ธ.ค.) คาดดัชนีมีโอกาสปรับฐานจากการขาย Lock Profit ก่อนหยุดยาวในช่วงสิ้นปี แนะนำทยอยขายทำกำไรหุ้นที่ปรับตัวขึ้นมามากจนเหลือ upside น้อยหรือเกินมูลค่าพื้นฐาน และทยอยซื้อ กลุ่มปันผลหากดัชนีปรับตัวลง แนะนำ KKP, TISCO, LH, QH (Dividend Yield มากกว่า 4%) โดยมีกรอบแนวรับ – แนวต้านระหว่าง 1,745 – 1,765 จุด